Aldo Tamm

Aldo Tamm (sündinud 24. septembril 1953 Viljandis) on Eesti talupidaja ja poliitik.

Ta lõpetas aastal 1969 Lelle 8-klassilise kooli ja aastal 1973 Olustvere sovhoostehnikumi. Hiljem on ta õppinud Eesti Põllumajanduse Akadeemias põllumajanduse ökonoomikat ja organiseerimist.

Ta töötas aastatel 1973–1979 Paide rajooni kolhoosis "Uus Tee" ja Kehtna näidissovhoosis agronoomina. Aastatel 1979–1982 töötas ta spetsialistina Eesti NSV Põllumajandusministeeriumis; aastatel 1982–1989 Vabariikliku Õppekombinaadi direktorina. Aastatel 1989–1991 oli ta Eestimaa Talupidajate Keskliidu esimees ja Vaivara valla Uus-Auveres talupidaja.

Aastatel 1990–1992 oli ta Eesti Vabariigi Ülemnõukogu liige. 20. augustil 1991 hääletas ta Eesti iseseisvuse taastamise poolt. Ta oli 12. novembrist 1992 8. novembrini 1994 asendusliikmena VII Riigikogus. Seejärel oli ta 8. novembrist 1994 17. aprillini 1995 Andres Tarandi valitsuses põllumajandusminister.

Ta oli Eesti Maa-Keskerakonna/Mõõdukate liige aastatel 1990–1995. 20. septembrist 2000 kuulub ta IRL-i.

Tunnustus
2002 Riigivapi V klassi teenetemärk
2006 Riigivapi III klassi teenetemärk

 Kirjandus 
 "Leninlik Lipp" 15. märts 1990 lk.2.

Kategooria:Eesti Vabariigi Ülemnõukogu liikmed
Kategooria:Eesti põllumajandusministrid
Kategooria:Isamaa Erakonna poliitikud
Kategooria:Eesti agronoomid
Kategooria:Riigivapi V klassi teenetemärgi kavalerid
Kategooria:Riigivapi III klassi teenetemärgi kavalerid
Kategooria:Sündinud 1953